Afknouery, oftewel boeliegedrag, is 'n probleem waarmee onderwysers op 'n daaglikse basis te doen kry en dit is 'n uitdagende taak om maniere te vind om dit te voorkom juis omdat dit so kompleks is. Afknouery/boeliegedrag is skadelike of aggressiewe gedrag wat op 'n aanhoudende en deurlopende wyse plaasvind en spesifiek gerig word op 'n leerder met minder gesag en selfvertroue as die aanvaller (Bräsler, 2018:8). Boeliegedrag kan ook ernstige emosionele en fisiese skade aan kinders rig. Met die verskriklike toename in die gebruik van selfone en ander tegnologiese toestelle raak dit ook al hoe moeiliker vir onderwysers en skole om kuberafknouery te moniteer terwyl hulle steeds daagliks ander tipe vorme van afknouery moet bekamp, soos byvoorbeeld fisiese of verbale afknouery.
Studies oor skoolklimaat dui op die etos of gees van die organisasie. Die skoolklimaat dui die manier aan waarop leerders en onderwysers die atmosfeer in die skool ervaar – en dit het 'n deurslaggewende invloed op sowel prestasie as motivering van onderwysers en leerders. Volgens Owens (2001:140) word skoolklimaat deur vier dimensies beïnvloed, naamlik organisasie, milieu, ekologie en kultuur. "Hierdie vier dimensies vorm deel van die dinamiese taak van die skoolhoof en bestuurspan om 'n effektiewe skoolklimaat, bevorderlik vir hoë onderwysersmoraal, te vestig." (Minne, 2015:26) Kultuur is die weerspieëling van die skoolklimaat – die manier waarop onderwysers en leerders kommunikeer en sodoende die atmosfeer van die skool reflekteer; die waarde- en normesisteme onderliggend aan die kultuur van die skool; asook tradisies, gedragspatrone, helde en heldinne, stories en mites wat gevestig is.
Die skoolkultuur is die etos van die skool en reflekteer gemeenskaplike norme, simbole en tradisies. Dit dui ook die wyses waarop sekere dinge gedoen word aan en verskil van skool tot skool. Skoolkultuur is die historiese patroon van betekenis wat geloof, waardes, norme, tradisies, rituele, mites en seremonies insluit en die wyse waarop dit verstaan word (Van Deventer en Kruger, 2003:25 in Minne, 2015:27). Skoolkultuur is inherent deel van die skoolklimaat waarin effektiewe onderrig kan plaasvind en 'n skoolomgewing waarin onderwysers werksbevrediging kan ervaar.
'n Positiewe skoolkultuur en -klimaat lei tot verbetering in leerderprestasie en skep ook 'n gevoel dat hulle iewers behoort. Leerders het 'n behoefte aan doeltreffende en bekostigbare maniere om skoolprestasies 'n hupstoot te gee. Belangrike faktore in 'n positiewe skoolkultuur kan ook beduidende bemiddelaars van akademiese leerprosesse wees, soos onder meer bemagtiging, betrokkenheid, motivering en selfdoeltreffendheid. 'n Positiewe skoolkultuur in die lang termyn waarby leerders, onderwysers en ouers betrek word is noodsaaklik om leerderprestasies in 'n produktiewe en veilige akademiese omgewing te verseker.